<classify> WAZIRI wa Kilimo, Josephat Hasunga pichani amewataka wazalishaji na waingizaji wa mbolea nchini kuwekeza katika ujenzi wa viwanda vya uzalishaji mbolea nchini kutokana na uwepo wa mazingira mazuri ya biashara hiyo unaoendana na upatikanaji wa malighafi za uhakika.Aliyasema hayo jijini Dar es Salaam jana wakati akifungua kikao kazi cha wadau wa mbolea kilichoandaliwa na Mamlaka ya Udhibiti wa Mbolea TFRA, kililenga kupata maazimio ya wadau hao kuhusu fursa zilizopo katika kilimo ili kumhakikishia mkulima upatikanaji wa mbolea kwa bei nafuu kwa njia ya kuwekeza katika viwanda hivyo.Hasunga alisema inashangaza kuona licha ya kuwepo kwa mazingira mazuri ikiwemo sera za kilimo, ardhi na uhakika wa upatikanaji wa malighafi nchini, bado hakuna uwekezaji wa kutosha katika ujenzi wa viwanda vya mbolea na kuifanya Tanzania kuagiza kutoka nje, hivyo aliwataka kuamka katika ujenzi wa viwanda hivyo.Aliitolea mfano Kenya kwa kusema kuwa inafanya vizuri kwa kuwa na viwanda vingi na kusisitiza kuwa haoni sababu ya Tanzania kutokuwa na viwanda vya kutosha kwa kuwa ina sera nzuri za uwekezaji hususani katika kilimo ikilinganisha na mataifa mengine ya Afrika Mashariki.Hata hivyo, alisema upo upungufu wa kisheria katika baadhi ya maeneo ya sera hiyo ambayo kimsingi yanapaswa kuangaliwa ili kuleta tija na kusaidia kukuza uwekezaji na hivyo kufikia matarajio ya Rais John Magufuli anayetamani kuona kuwa hadi anaondoka madarakani Tanzania iwe na mabilionea 100 ambao waziri alisisitiza kwa kusema sekta ya kilimo ndiyo ipo katika nafasi nzuri ya kuzalisha mabilionea hao.Aidha, alizinyoshea kidole taasisi za kifedha akidai kuwa badala ya kuwasaidia wakulima na wazalishaji na waingizaji wa mbolea hao kukua, kwa kiasi kikubwa zimekuwa zikichangia anguko lao hasa kwa kitendo chao cha kutoza riba kubwa katika utoaji wa mikopo jambo linalokwamisha juhudi hizo.Awali, Mjumbe wa Bodi ya TFRA, Charles Chenza alisema kikao kililenga kupata mawazo mbalimbali ya wadau hao ili kuongeza kasi ya uzalishaji wa mbolea nchini ili kupambana na uagizaji wa mbolea kutoka nje ya nchi.Alisema viwanda vya ndani ya nchi vina uwezo wa kutengeneza tani 102,786 huku uzalishaji halisi ukiwa hauzidi tani 60,000 sawa na asilimia 16-24 ya matumizi ya mbolea nchini kote.Aidha, alisema kutokana na hali hiyo, Tanzania imekuwa ikiingiza nchini kati ya tani 300,000 hadi 600,000 za aina mbalimbali za mbolea, ambako tani 50,000 hadi 100,000 ni za mbolea ya kupandia DAP na tani 100,000 hadi 200,000 zikiwa za mbolea ya kukuzia Urea.  <topic>: kitaifa 